এই ছবিটা কার বলুন তো! চিনতে পারছেন! বলিউডের একটি সুপারহিট ফিল্মের হিরোইন তিনি। দিল্লি বিশ্ববিদ্যালয়ের কৃতী ছাত্রীও। দিল্লি বিশ্ববিদ্যালয় থেকে সমাজবিজ্ঞানে গোল্ড মেডেল পেয়েছিলেন। চেনা যাচ্ছে কি এঁকে? দ্বিতীয় ক্লু: ১৯৮৮ সালে দূরদর্শনের জনপ্রিয় ‘ইসি বাহানে’ সিরিয়ালে তাঁর অভিনয় দৃষ্টি আকর্ষণ করে বলিউডের অনেক প্রযোজক, পরিচালকের। এর পরই ১৯৯০-এ বড় পর্দায় অভিনয়ের সুযোগ মেলে।   ইনি হলেন, ১৯৯০-এর বিখ্যাত মিউজিক্যাল ব্লকবাস্টার ছবি ‘আশিকি’র নায়িকা অনু অগ্রবাল। কুমার শানুর গাওয়া সেই বিখ্যাত গানটা মনে পড়ে? ‘ম্যায় দুনিয়া ভুলা দুঙ্গা তেরি চাহতমে...’   এ বার ভাবছেন যাঁর ডেবিউ ফিল্মটি বলিউডে ব্লকবাস্টার হিট হয়, তিনি হঠাত্ হারিয়ে গেলেন কী ভাবে? ১৯৯৯ সালে মুম্বইয়ে একটি দুর্ঘটনায় মারাত্মক জখম হন অনু অগ্রবাল। ২৯ দিন কোমায় ছিলেন। তার পর ধীরে ধীরে সুস্থ হয়ে ওঠেন তিনি। ২০১৫-এ প্রকাশিত তাঁর আত্মজীবনীতে এই দুর্ঘটনার কথা উল্লেখ করেছেন অনু। প্রায় ১৭ বছর আগের সেই দুর্ঘটনায় নিজের বেঁচে ফিরে আসাটাকেই একটা বড় মিরাক্‌ল বলে মনে করেন অনু অগ্রবাল।